b'\n_START_ARTICLE_\nAllan Kuhn\n_START_SECTION_\nUra pelaajana\n_START_PARAGRAPH_\nKuhn aloitti pelaajauransa bornholmilaisseura R\xc3\xb8nne IK:ssa kaudella 1987. H\xc3\xa4n siirtyi jo seuraavana vuonna Lyngby BK:hon, jossa h\xc3\xa4n debytoi p\xc3\xa4\xc3\xa4sarjatasolla. Vuonna 1988 Kuhn jatkoi uraansa Boldklubben 1903:ssa, mutta palasi takaisin Lyngbyyn 1990. Toisella yritt\xc3\xa4m\xc3\xa4ll\xc3\xa4 Kuhn nousi my\xc3\xb6s Lyngbyn menestyspelaajien joukkoon. H\xc3\xa4n oli yhdess\xc3\xa4 Morten Wieghorstin ja Peter Nielsenin kanssa avainroolissa seuran voittaessa Tanskan cupin mestaruuden 1989\xe2\x80\x931990. Kes\xc3\xa4ll\xc3\xa4 1991 Kuhn joutui polvileikkaukseen ja mestaruuskaudella 1991\xe2\x80\x931992 h\xc3\xa4n pelasi vain kuudessa ottelussa. Kuhn toipui vammastaan ja oli seuraavina vuosina hy\xc3\xb6kk\xc3\xa4\xc3\xa4v\xc3\xa4n keskikentt\xc3\xa4pelaajan roolissa ja tuli tunnetuksi kovana ty\xc3\xb6ntekij\xc3\xa4n\xc3\xa4. Kauden 1994\xe2\x80\x931995 viimeiss\xc3\xa4 ottelussa h\xc3\xa4n loukkasi polvensa Jacob Laursenin taklauksen seurauksena ja joutui vuodeksi sivuun pelikentilt\xc3\xa4. H\xc3\xa4n palasi kentille huhtikuussa 1996, mutta ei mahtunut uuden p\xc3\xa4\xc3\xa4valmentaja Benny Lennartssonin avauskokoonpanoon ja l\xc3\xa4hti seurasta kes\xc3\xa4ll\xc3\xa4 1997. Kaikkiaan h\xc3\xa4n pelasi Lyngbyss\xc3\xa4 204 ottelua iskien niiss\xc3\xa4 25 maalia._NEWLINE_Kuhn jatkoi uraansa kes\xc3\xa4ll\xc3\xa4 1997 \xc3\x96rgryteen ollen usein kent\xc3\xa4ll\xc3\xa4 Allsvenskan-kauden lopulla 1997. Seuraavalla kaudella peliaika kuitenkin v\xc3\xa4heni, kunnes h\xc3\xa4n nousi Erik Hamr\xc3\xa9nin p\xc3\xa4\xc3\xa4valmentajuuden my\xc3\xb6t\xc3\xa4 joukkueen kapteeniksi. Vuonna 2000 Kuhn juhli \xc3\x96rebrossa Ruotsin cupin voittoa. Kauden j\xc3\xa4lkeen h\xc3\xa4n palasi takaisin kotimaahansa Hvidovre IF:n joukkueeseen. Kuhnista tuli my\xc3\xb6s uudessa seurassaan kapteeni, mutta peliotteet eiv\xc3\xa4t tyydytt\xc3\xa4neet ja Kuhn putosi pelaavasta kokoonpanosta. Lopulta h\xc3\xa4n j\xc3\xa4tti seuran kes\xc3\xa4ll\xc3\xa4 2002 ja lopetti samalla pelaajauransa.\n_START_SECTION_\nUra valmentajana\n_START_PARAGRAPH_\nPelaajauransa p\xc3\xa4\xc3\xa4ttymisen j\xc3\xa4lkeen Kuhn jatkoi uraansa FC Bornholmin p\xc3\xa4\xc3\xa4valmentajana kes\xc3\xa4ll\xc3\xa4 2002. Tammikuussa 2004 h\xc3\xa4n siirtyi \xc3\x96rebrosta tutun Erik Hamr\xc3\xa9nin apulaisvalmentajaksi Aalborg BK:hon. Kaksikon johdolla AaB voitti Tanskan mestaruuden kaudella 2007\xe2\x80\x932008. Kauden j\xc3\xa4lkeen Hamr\xc3\xa9n siirtyi Rosenborgiin ja Kuhn jatkoi AaB:n apulaisvalmentajana. Lokakuussa 2010 Kuhn nousi seuran p\xc3\xa4\xc3\xa4valmentajaksi Bruce Riochin potkujen my\xc3\xb6t\xc3\xa4. Kuhnin johdolla AaB sijoittui Mestarien liigan lohkossa kolmanneksi j\xc3\xa4tt\xc3\xa4en taakseen Celticin ja pelaten tasan Manchester Unitedin kanssa Old Traffordilla. H\xc3\xa4n my\xc3\xb6s nosti seuran Tanskan liigassa sijalta 11 sijalle 6. Tammikuussa 2009 h\xc3\xa4n palasi seuran apuvalmentajaksi ruotsalaisen Magnus Pehrssonin tultua p\xc3\xa4\xc3\xa4valmentajaksi._NEWLINE_Elokuussa 2009 Kuhn siirtyi FC Midtjyllandin p\xc3\xa4\xc3\xa4valmentajaksi. H\xc3\xa4nen johdollaan Midtjylland on pelannut hienon kauden ja taisteli Tanskan cupin mestaruudesta FC Nordsj\xc3\xa6llandin kanssa. Loppuottelu venyi jatkoajalle, jossa Nordsj\xc3\xa6lland oli Kuhnin suojatteja parempi maalein 2\xe2\x80\x930. Finaalitappio oli jo seurahistorian kolmas Midtjyllandille. Kuhn j\xc3\xa4tti Midtjyllandin huhtikuussa 2011 perhesyiden vuoksi. Pian l\xc3\xa4ht\xc3\xb6ns\xc3\xa4 j\xc3\xa4lkeen h\xc3\xa4n kuitenkin siirtyi paikallisvastustaja Randersin apulaisvalmentajaksi kauden 2010\xe2\x80\x932011 loppuun ulottuvalla sopimuksella. Kauden j\xc3\xa4lkeen Kuhn palasi Aalborgin apuvalmentajaksi._NEWLINE_Aalborgissa Kuhn toimi Kent Nielsenin ja Lars S\xc3\xb8ndergaardin apuvalmentajana. Kaudella 2013\xe2\x80\x932014 Nielsen ja Kuhn luotsasivat Aalborgin Tanskan tuplamestariksi. Tammikuussa 2016 Kuhn j\xc3\xa4tti Aalborgin ja siirtyi Allsvenskan-seura Malm\xc3\xb6 FF:n p\xc3\xa4\xc3\xa4valmentajaksi. Kuhnin johdolla Malm\xc3\xb6 eteni Ruotsin cupin loppuotteluun 20 vuoden tauon j\xc3\xa4lkeen kaudella 2015/16, mutta k\xc3\xa4rsi loppuottelussa tappion BK H\xc3\xa4ckenille rangaistuspotkukilpailussa. Allsvenskanissa Kuhn palautti Malm\xc3\xb6n liigamestariksi kaudella 2016. Hienosti sujuneesta kaudesta huolimatta seurajohto purki Kuhnin sopimuksen kauden j\xc3\xa4lkeen. Seuran tiedotteen mukaan, MFF kaipasi erilaista johtajaa luotsaamaan seuran seuraavalle tasolle._NEWLINE_Hein\xc3\xa4kuussa 2018 Kuhn aloitti Tanskan Superliigan Hobron p\xc3\xa4\xc3\xa4valmentajana. Kuhnin johdolla Hobron menestys j\xc3\xa4i vaisuksi ja joukkue voitti vain nelj\xc3\xa4 ottelua Tanskan p\xc3\xa4\xc3\xa4sarjassa. Seurajohto erotti Kuhnin teht\xc3\xa4vist\xc3\xa4\xc3\xa4n helmikuussa 2019, kun joukkue majaili liigan viimeisen\xc3\xa4.'